**PRESSEMEDDELELSE:**

**Pas på julegaverne i bilen:**

**Juleshopping kan koste bilejere dyrt**

**Lad vær med at lade julegaverne ligge på bagsædet, når du skal på juleshopping, lyder rådet fra forsikringsselskabet Alka. Gaver, der ligger frit fremme, frister svage sjæle – og det kan koste bilejerne dyrt.**

Det kan ende med at blive en dyr shopping tur, hvis du lader julegaverne ligge frit fremme på bagsædet. Tyvene boltrer sig i december måned, hvor bilerne bugner af dyre gaver, og udbyttet er langt større end normalt.

”I 2008 og 2009 er antallet af indbrud i biler steget markant, og det har formentligt at gøre med, at bilejerne køber dyrere og dyrere gaver og glemmer at gemme dem væk, når de har handlet. De frister svage sjæle til begå indbrud i bilerne”, forklarer Dan Juul, produktansvarlig i Alka.

Tyverier fra biler er et gennemgående problem med over 40.000 indbrud hvert år. Men december adskiller sig fra de andre måneder, da tyverierne fra bilerne – ifølge Alkas beregninger - er ca. 15 % dyrere end gennemsnitsmåneden. Der er ganske enkelt mere at stjæle i julemåneden.

**Advarer mod gaver i bilen**

Statistikkerne viser, at tyvene ved, at bilerne er sande guldgruber i ugerne op mod jul, og Alka advarer mod at opbevare julegaverne på bagsædet eller have andre værdigenstande liggende frit fremme.

”Tag alle værdifulde ting med, når du forlader bilen - eller lås dem inde. Og når bagagerummet er fyldt op med gaver, så kør hjem og tøm bilen”, lyder det fra Alka.

**Er uheldet ude…**

… og du får stjålet dine julegaver fra bilen, dækker familie/indboforsikringen - hvis du har husket at låse bilen, og bilen har været brudt op.

”Derfor er det meget vigtigt, at man tjekker, at bilen vitterligt er låst, når man forlader den. Det er altid en god idé at tage i håndtaget og sikre, at døren er låst – også selvom man har en automatiseret lås”, forklarer Dan Juul fra Alka.

Det er også værd at huske på, at forsikringen ikke dækker, hvis du får stjålet penge, guld, sølv og smykker fra din bil. Genstande som pc’er, mobiltelefoner, fotoudstyr, ure m.m. er kun dækket, såfremt de ikke har været synlige udefra.

**Undgå indbrud i bilen**

**Når du skal på juleshopping, så husk:**

* Luk og lås alle bildøre
* Fjern mobiltelefonen og GPS fra forruden
* Tag alle værdigenstande med, når du forlader bilen - eller lås dem inde
* Har du en stationcar, så træk bagagerumsdækkenet for, så man ikke kan kigge ned til tingene. Alternativt kan man gemme tingene under sæder eller tæpper m.m.
* Lad aldrig julegaverne ligge frit fremme på bagsædet
* Læg gaver i bagagerummet, så du ikke frister svage sjæle til at begå indbrud i bilen
* Når bagagerummet er fyldt op med gaver, så kør hjem og tøm bilen

Kilde: Alka

**Sådan dækker forsikringen!**

**Det er familie/indboforsikringen som er i spil, når du får stjålet dine ting – herunder dine julegaveindkøb – fra din bil.**

* For at forsikringen dækker tyverier fra bil er det en forudsætning, at bilen er aflåst samt at voldeligt opbrud kan konstateres.
* Først og fremmest skal man være bevidst om, at forsikringen ikke dækker, hvis du får stjålet penge, guld, sølv og smykker fra din bil – det gælder uanset at du har låst bilen, og der er voldelig opbrud. Man bør derfor ikke efterlade dem i sin bil.
* Visse genstande – så som pc’er, mobiltelefoner, fotoudstyr, ure m.m. – er kun dækket, såfremt disse ikke er synlige udefra.
* Skader på bilen dækkes af kaskoforsikringen.

Kilde: Alka

**FOR YDERLIGERE INFORMATION:**

**Nicolai Kampmann.** Kommunikationschef i Alka

Direkte: 43 58 59 11 / Mobil: 27 25 59 11

nka@alka.dk

**Kenni Kjær Rasmussen,** presseansvarlig i KommunikationsGruppen

Telefon: 33 98 00 00

kenni@kommunikationsgruppen.dk